**ΕΝΗΜΕΡΩΣΗ ΕΠΕΞΕΡΓΑΣΙΑΣ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ**

Το Οικονομικό Πανεπιστήμιο Αθηνών (Ο.Π.Α.) στο γενικότερο πλαίσιο που έχει διαμορφωθεί με τους κανόνες τήρησης αποστάσεων και άλλων μέτρων προστασίας για την αποφυγή της συνάθροισης κοινού στο σύνολο της Επικράτειας, προς περιορισμό της διασποράς του κορωνoϊού COVID-19, έχει κληθεί να εφαρμόσει μια σειρά μέτρων κατά τα οποία συντελούνται πράξεις επεξεργασίας προσωπικών δεδομένων.

**Υπεύθυνος Επεξεργασίας Δεδομένων και Είδη Δεδομένων**

Στο παραπάνω πλαίσιο, κατά την συνεδρίαση της Συγκλήτου του Ιδρύματος (2η συνεδρίαση της 25.09.2020, θέμα 6ο) αποφασίστηκε η καταγραφή δεδομένων προσωπικού χαρακτήρα (ονοματεπώνυμο, αριθμός Μητρώου, ημέρα και ώρα προσέλευσης) όλων των επισκεπτών της Βιβλιοθήκης κατά την είσοδό τους στον χώρο. Η παραπάνω διαδικασία συνιστά πράξη επεξεργασίας δεδομένων προσωπικού χαρακτήρα και καθιστά το Ο.Π.Α. Υπεύθυνο Επεξεργασίας Δεδομένων, σύμφωνα με τα οριζόμενα στον Γενικό Κανονισμό για τα Προσωπικά Δεδομένα - ΓΚΠΔ (ΕΕ) 2016/679 του Ευρωπαϊκού Κοινοβουλίου και του Συμβουλίου της 27ης Απριλίου 2016 και στον Ν.4624/2019 όπως ισχύει.

**Νόμιμη βάση επεξεργασίας**

Τα παραπάνω δεδομένα προσωπικού χαρακτήρα σύμφωνα και με τις κατευθυντήριες γραμμές της Αρχής Προστασίας Δεδομένων Προσωπικού Χαρακτήρα (δελτίο τύπου με αρ. πρωτ. Γ/ΕΞ/2085/18.03.2020), υπόκεινται σε σύννομη επεξεργασία, απαραίτητη για λόγους εκπλήρωσης καθήκοντος που εκτελείται προς το δημόσιο συμφέρον και κατά την άσκηση δημόσιας εξουσίας (ΓΚΠΔ άρθρο 6, εδάφιο 1, στοιχείο ε), που έχει ανατεθεί στον υπεύθυνο επεξεργασίας ως Ανώτατο Εκπαιδευτικό Ίδρυμα που εποπτεύεται από το Υπουργείο Παιδείας και Θρησκευμάτων και ενεργεί σύμφωνα με τον Ν. 4009/2011 όπως τροποποιήθηκε και ισχύει, τον Ν.4485/2017 (ΦΕΚ 114/Α/4-8-2017), τον Οργανισμό των διοικητικών Υπηρεσιών του (ΦΕΚ 160/Α/16-07-1996), τον Εσωτερικό κανονισμό λειτουργίας του (ΦΕΚ 671/Β/30-05-2002), την με αρ. 115744/Ζ1 ΚΥΑ (ΦΕΚ3707/Β’/04.09.2020) και την σχετική διευκρινιστική εγκύκλιο με αρ. πρωτ.: 327/24.09.2020. Ταυτόχρονα στην παρούσα χρονική συγκυρία κατά την άσκηση των καθηκόντων του, οφείλει να λαμβάνει επίσης υπόψη του τις επιταγές των Πράξεων Νομοθετικού Περιεχομένου, των ΚΥΑ και των ΥΑ που έχουν εκδοθεί από τις 11.03.2020 και βρίσκονται ακόμη εν ισχύ αναφορικά με τα μέτρα προστασίας και την αποφυγή διάδοσης του κορωνoϊού COVID-19.

**Σκοπός της Επεξεργασίας**

Σκοπός της Επεξεργασίας των δεδομένων προσωπικού χαρακτήρα είναι η εξυπηρέτηση της διαδικασίας ιχνηλάτησης σε περίπτωση που προκύψει αυτή η ανάγκη, εξ αιτίας επιβεβαιωμένου κρούσματος κορωνoϊού.

**Διάρκεια Επεξεργασίας**

Τα παραπάνω δεδομένα προσωπικού χαρακτήρα συλλέγονται, τηρούνται και επεξεργάζονται μόνο κατά την διάρκεια ισχύος των μέτρων προστασίας και αποφυγής της διάδοσης του κορωνoϊού και ο Υπεύθυνος Επεξεργασίας δεσμεύεται για την καταστροφή τους μετά την λήξη ισχύος αυτών.

**Διαβίβαση Δεδομένων – Αποδέκτες**

Επιτρεπόμενες διαβιβάσεις για τα δεδομένα αυτά είναι μόνο όσες ενδεχομένως ορίσει ο Εθνικός Οργανισμός Δημόσιας Υγείας (ΕΟΔΥ) για την εξυπηρέτηση του ως άνω σκοπού.

Δημόσιες Αρχές που ενδέχεται να λάβουν δεδομένα προσωπικού χαρακτήρα στο πλαίσιο συγκεκριμένης έρευνας δεν θεωρούνται αποδέκτες κατά τα οριζόμενα στο αρ. 4 παρ. 9 του ΕΕ 2016/679.

**Δικαιώματα των υποκειμένων των δεδομένων**

Τα υποκείμενα των δεδομένων έχουν δικαίωμα πρόσβασης στα δεδομένα προσωπικού χαρακτήρα που τηρούνται και τους αφορούν. Μπορούν να ασκήσουν το δικαίωμα διόρθωσης ανακριβών ή αναληθών στοιχείων τους. Δικαιούνται να ζητήσουν τον περιορισμό της επεξεργασίας των δεδομένων τους, όταν η ακρίβεια τους αμφισβητείται ή είναι παράνομη ή το Πανεπιστήμιο δεν χρειάζεται πλέον τα δεδομένα αυτά για τους σκοπούς της επεξεργασίας.

Τα υποκείμενα των δεδομένων έχουν επίσης το δικαίωμα να αντιτάσσονται στην επεξεργασία δεδομένων ανά πάσα στιγμή για λόγους που σχετίζονται με την ιδιαίτερη κατάσταση τους. Μπορούν επίσης να εναντιωθούν στην λήψη αποφάσεων με αυτοματοποιημένα μέσα και να ζητήσουν οι αποφάσεις να λαμβάνονται από φυσικά πρόσωπα και όχι μόνο από υπολογιστές.

**Εποπτική Αρχή**

Στην Ελλάδα, η Αρμόδια Εποπτική Αρχή με την οποία μπορείτε να επικοινωνείτε για την υποβολή ερωτημάτων ή καταγγελιών αναφορικά με ζητήματα επεξεργασίας δεδομένων προσωπικού χαρακτήρα που εμπίπτουν στις προβλεπόμενες με τις διατάξεις του ΓΚΠΔ αρμοδιότητες, είναι η Αρχή Προστασίας Δεδομένων Προσωπικού Χαρακτήρα ([www.dpa.gr](http://www.dpa.gr))

|  |  |
| --- | --- |
| **Στοιχεία Υπευθύνου Επεξεργασίας Δεδομένων**  Οικονομικό Πανεπιστήμιο Αθηνών  Πατησίων 76, 10434 Αθήνα  **Αρμόδια Διεύθυνση:**  Βιβλιοθήκη Ο.Π.Α.  Πατησίων 76, Αθήνα, 104 34  Τηλ.: 210 8203265  Email: library@aueb.gr | **Στοιχεία Υπευθύνου Προστασίας Δεδομένων**  Μαρία Αντωνοπούλου  Τηλ. : 210 8203135  Email: dpo@aueb.gr |